**6 žingsniai, kaip organizuoti patyčių situacijos aptarimą, nieko nekaltinant:**

1. **Pokalbis su skriaudžiamu vaiku**. Nuo patyčių nukentėjusį vaiką reikėtų nuraminti ir skatinti papasakoti, kas vyksta, kokie jam kyla jausmai. Labai svarbu, kad vaikas jaustųsi saugus bendraudamas su klasės vadovu. Šio pokalbio metu reikėtų išsiaiškinti, ar vaikas norėtų dalyvauti patyčių situacijos aptarime.

2. **Susitikimo su visais patyčių dalyviais organizavimas.** Klasės vadovas surengia klasės susitikimą , kuriame dalyvauja skriaudėjas bei visi patyčias stebėję vaikai.

3**. Situacijos išsiaiškinimas.** Klasės vadovas suteikia galimybę skirtingiems vaikams papasakoti, kaip jie supranta, kas atsitiko – be kaltinimų, tik išdėstyti faktus. Padeda jiems suprasti, koks jų vaidmuo buvo patyčiose. Aiškinantis situaciją tiktų tokie klausimai:

Kas atsitiko? (paprašyti, kad skirtingi vaikai papasakotų, kaip jie supranta įvykusį incidentą);

Dėl ko kilo tyčiojimasis?

Kaip jis prasidėjo?

Koks buvo kitų, aktyviai patyčiose nedalyvavusių, vaikų vaidmuo?

Kaip patyčių stebėjimas galėjo nulemti skriaudėjo veiksmus?

Kas galėjo nutraukti vykstančias patyčias?

4**. Pasidalijimas jausmais**. Aptariama, kaip jautėsi skirtingos patyčių pusės: skriaudėjas, nukentėjęs vaikas, stebėtojai. Klausimai galėtų būti tokie:

Kaip jautėsi vaikai, stebėdami tyčiojimąsi?

Kaip jautėsi skriaudėjas?

Kaip jautėsi skriaudžiamas vaikas?

Kaip vaikai jaučiasi dabar?

5**. Galimi situacijos sprendimo būdai.** Su vaikais inicijuojama diskusija – ką dabar galime daryti, kaip gerinti situaciją klasėje, kaip padėti nukentėjusiam vaikui.

6.**Išvados**: ko galima pasimokyti iš šios situacijos? Baigiant aptarimą svarbu būtų padėti vaikams suprasti, kad nuo kiekvieno jų priklauso tai, kaip vyksta patyčios ir kada jos liausis. Taigi su vaikais galima padiskutuoti keliant klausimą, kaip galima kitaip elgtis, pasitaikius panašiai situacijai, į ką galima kreiptis pagalbos, kaip iš karto galima padėti skriaudžiamam vaikui. Per aptarimą labai svarbu pagirti, palaikyti ir paskatinti tuos stebėtojus, kurie stengėsi sustabdyti priekabiavimą ir padėti vaikui, iš kurio buvo tyčiojamasi.

**Rekomenduojamos temos klasės valandėlėms:**

Pagarba sau ir kitam

Pagarba kito nuosavybei

Jausmų atpažinimas ir raiška

Draugystė

Vienišumas

Konstruktyvus konfliktų sprendimo būdas

Mano saugumas mokykloje

Patyčios: kas tai yra?

Kaip jaučiasi vaikai, kuomet iš jų tyčiojamasi?

Kodėl vaikai tyčiojasi vieni iš kitų?

Kaip reaguoti į patyčias:efektyvūs ir neefektyvūs reagavimo būdai

Kodėl apie patyčias svarbu papasakoti suaugusiems?

Skundimas ar pagalbos ieškojimas

Kaip aš galiu prisidėti prie patyčių mažinimo mokykloje? (labiau tinka aukštesniųjų klasių mokiniams) Remtasi leidiniu Povilaitis R. ir kt. „Kuriame mokyklą be patyčių“, Vilnius, 2007, 61-62 psl.